Document ID: 31995R1243

KOMISSION ASETUS (EY) N:o 1243/95,
annettu 31 päivänä toukokuuta 1995,
poikkeamisesta tiettyjen viinien haihtuvaa happoisuutta koskevista säännöksistä annetun asetuksen (ETY) N:o 586/93 muuttamisesta toisen kerran
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla ja asetuksella (EY) N:o 3290/94 (2), ja erityisesti sen 66 artiklan 4 kohdan,
sekä katsoo, että
asetuksen (ETY) N:o 822/87 66 artiklassa säädetään viinien haihtuvan happoisuuden enimmäispitoisuudet; poikkeuksista voidaan säätää tiettyjen tma-laatuviinien osalta, jos niitä on kypsytetty vähintään kaksi vuotta tai jos ne on valmistettu erityismenetelmin; tietyillä Toscanasta, Bordelaisista tai Lounais-Ranskasta peräisin olevilla tma-laatuviineillä esiintyy yli kaksi vuotta kestävän kypsytyksen ja muiden valmistusmenetelmien vuoksi asetuksen (ETY) N:o 822/87 66 artiklassa säädettyjä korkeampia haihtuvan happoisuuden pitoisuuksia; edellä mainittujen viinien valmistuksen jatkumisen mahdollistamiseksi perinteisin menetelmin, jotka takaavat näille viineille niille ominaiset piirteet, olisi tehtävä poikkeus asetuksen (ETY) N:o 822/87 66 artiklan 1 kohdasta,
olisikin selkeyden vuoksi sisällytettävä tämä poikkeus komission asetuksen (ETY) N:o 586/93 (3), sellaisena kuin se on viimeksi muutettuna asetuksella (EY) N:o 1252/94 (4), joka kokoaa yhteen ainoaan tekstiin kaikki haihtuvaa happoisuutta koskevat poikkeukset, ja
tässä asetuksessa säädetyt toimenpiteet ovat viinien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (ETY) N:o 586/93 1 artikla seuraavasti:
1) liitetään b kohtaan viimeisen luetelmakohdan jälkeen seuraavat kolme luetelmakohtaa:
"- Monbazillac,
- Jurançon,
- Pacherenc de Vic Bilh,"
2) liitetään c kohtaan ensimmäisen luetelmakohdan jälkeen seuraava luetelmakohta:
"- tma-laatuviinit `Bianco dell'Empolese`, joita kuvataan maininnalla `vin santo`."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä toukokuuta 1995.

Labels: 17